[pic] | EUROOPA ÜHENDUSTE KOMISJON |

Brüssel, 17.4.2007

SEK(2007) 485

KOMISJONI TALITLUSTE TÖÖDOKUMENT

Saatedokument Ettepanek EUROOPA PARLAMENDI JA NÕUKOGU MÄÄRUS milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomses toidus ning tunnistatakse kehtetuks määrus (EMÜ) nr 2377/90 MÕJU HINDAMISE KOMMENTEERITUD KOKKUVÕTE {KOM(2007) 194 lõplik}{SEK(2007) 484}

Vastutav peadirektoraat: ettevõtluse ja tööstuse peadirektoraat

Muud seotud talitused: tervishoiu ja tarbijakaitse peadirektoraat

Tegevuskava või tööprogrammi viide: puuduvad

Kommenteeritud kokkuvõte

Mõju hindamise aruandes antakse üksikasjalik ülevaade Euroopa Komisjoni kavandatud poliitikavalikutest, millega parandatakse veterinaarravimite jääke loomses toidus käsitlevat ühtset reguleerivat raamistikku. Käesoleva dokumendi juurde kuulub ettepanek Euroopa Parlamendi ja nõukogu määruse kohta, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomses toidus ning tunnistatakse kehtetuks määrus (EMÜ) nr 2377/90, ning finantsselgitus. Mõju hindamise aruandes selgitatakse ettepaneku tausta ning analüüsitakse kõiki teostatavaid õiguslikke valikuid ja nendest tulenevat võimalikku mõju.

Jääkide piirnormidele kohaldatavast praegusest õigusraamistikust on tingitud järgmised probleemid:

1. veterinaarravimite kättesaadavus on halvenenud sel määral, et on hakanud avaldama kahjulikku mõju inimeste ja loomade tervisele ning loomade heaolule, sest

2. keelatud on kõigi toiduloomade liikide puhul aastaid kasutusel olnud ained,

3. teaduslike andmete esitamise nõudega kaasnevate tootmisharu suurte kulude tõttu ei ole uute lubade taotlusi esitatud.

4. Rahvusvahelisi standardeid, mida toetab ka EL, ei ole võimalik Euroopa Ravimiameti uue teadusliku hindamiseta ühenduse õigusaktidesse lülitada.

5. Liikmesriikide kontrollitalituste käsutuses ei ole eelkõige kolmandatest riikidest pärit toidus avastatud ainete kontrollväärtusi. Sellistel juhtudel on kontrolliasutustel raske otsustada nõuetele vastavuse üle, samuti ei luba ükski Euroopa Liidu menetlus kasutada teaduslikku hindamist selleks, et kehtestada ühtsed jääkide piirnormid ja kontrollimeetmed.

6. Praegustest õigusaktidest on raske aru saada. Veterinaaria valdkonna töötajatel ja kontrollijatel on probleeme õigusliku olukorra selgitamisega peamiselt sellepärast, et ained on liigitatud erinevate lisade alla nende võimaliku kasutuse alusel.

Ettepaneku konkreetsed eesmärgid on:

- parandada rahvatervist ning loomade tervist ja heaolu, suurendades selleks veterinaarravimite kättesaadavust kõigi toiduloomade puhul;

- lihtsustada kehtivaid õigusakte;

- kehtestada selged kontrollväärtused toidus leiduvate farmakoloogiliste toimeainete kontrolliks;

- tagada kooskõla rahvusvaheliste standarditega.

Mõju hindamisel kaalutud peamised poliitilised valikud olid:

- säilitada praegune õigusraamistik;

- vaadata kehtiv määrus läbi ja lisada erisätted ning parandada konkreetsete eesmärkide saavutamiseks praegu kehtivaid eeskirju;

- asendada kehtivad õigusaktid suunistega.

Praeguse õigusraamistiku säilitamine tähendaks, et kättesaadavuse probleemid jäävad lahendamata. Sel juhul jätkuks ka praegune tava, mille puhul konkreetse jäägi piirnormi ekstrapoleeritakse harva muudele kudedele ja liikidele. Vastavust rahvusvahelistele standarditele ei saaks parandada, sest kehtivate õigusaktidega nõutakse uut teaduslikku hindamist. Puuduliku ühtlustamise tõttu kontrolli valdkonnas oleks erinevates liikmesriikides kontrolli tase jätkuvalt erinev ning selge teadusliku aluseta. Õigusakte ei oleks võimalik selgemaks muuta ning vigu nende kohaldamisel esineks edaspidigi.

Määruse läbivaatamisega on võimalik lahendada veterinaarravimite kättesaadavuse probleem keskpikas ja pikas perspektiivis, kui kehtestatakse selge õiguslik alus konkreetse jäägi piirnormi laiendamiseks muudele kudedele ja liikidele. Euroopa Liidu heakskiidetud rahvusvahelised standardid inkorporeeritaks vahetult Euroopa Liidu õigusaktidesse. Samuti saaksid toiduainetetööstus ja kolmandad riigid Euroopa Liidult selged ja teaduslikult põhjendatud viited selliste ainete jääkide kohta, mis ei ole ette nähtud ühenduse veterinaarravimites kasutamiseks. Õigusaktide läbivaatamisega ning eelkõige ainete ja nende eri klassifikatsioonide koondnimekirja koostamisega saaks muuta õigusaktid selgemaks. Selle tulemusel peaks paranema nõuetele vastavus ning vähenema üldine halduskoorem.

Kehtivate õigusaktide asendamine suunistega seaks ohtu rahvatervise. Õiguslike piirangute vähendamine siseturul ning toiduohutuse ühtse taseme puudumine võib kaasa tuua tarbijate usaldusest ilmajäämise ning olulise majandusliku kahju. Iseregulatsioon vähendaks küll halduskoormat, kuid samas tuleks sellise süsteemi puhul luua täitemehhanismid.

Nimetatud valikute hindamine näitab, et kõige enam vastab komisjoni seatud eesmärkidele teine valik.